Setu me é vale, ha gwelet a ran emañ ar lod brasañ ag ar spesadoù gwez é tispak o del; ar wezh-mañ em eus  notennet an deizioù en ur charned hag aesoch e vo derchel soñj ar blez-mañ a za. Ar spesadoù a zihun ar sizhun-mañ zo: ar skav-gwrach sikomor, an tilh, ar chistin-spagn, ar fav-put (kroget e-raok), ar spern-gwenn, an drez...  Gwelet a ran ivez eo kazi achu get bisigoù an haleg, ha dont a ra del da gemer plas ar bleuñv er spern-du. Kreskiñ a ra ar frouezh en oulm du, ha neo ket choazh daet an del enne.  Drol eo, an holl draoù-se zo normal, met pa weler ar chañjemantoù-mañ e komprener eo dija  achu an nevez-amzer kentañ. Neus ket afer a vout é sellet pervezh doch an natur evit merzout penaos fonnapl e tremen an amzer, droug ha fach geneomp; met marse e laka splannoch an dra-se gwezh-a-vez, pas ?  Un dra choazh a-ziàr ar mod da sellet. Tuchant e oan é sellet doch ur bitadig douar graet get un amprevan bennak, marse ur werenennig. Krog on da chortoz; komañs a ran kompren e chell padout pell. Soñjal a ran e razh an traoù am eus dober (ha skriv ar pennad-mañ ne oa ket en o mesk) ha diviz a  ran monet kuit. Ha neoazh, den ne chello lemel genin ar gredenn e oa a-bouez-bras sellet doch natur an amprevan en doa graet an traoù. E gwirionez, er prantad ma vevomp hiniv-an-deiz e vezomp techet lies da glask titouroù a eil dorn, gouiet a raomp mat monet da glask er levrioù, àr ar web, met talvoudegezh un dra bet arvestet dochti ho unan kaer a zo bras !... na bout nend a ket ker fonnapl, a-dra-sur. Setu me neuze é kuitaat an toullig; traoù arall am eus gwelet àr an hent, bremañ emañ ret din achu get  ma fennad ha tremen da draoù arall... Le principe de réalité a vez graet ag an dra-se e galleg, an dra-sen eo ?